Predkladacia správa

V dňoch 19. – 20. júna 2008 sa v Bruseli uskutoční zasadnutie Európskej rady. Program rokovania hláv štátov a predsedov vlád bude zameraný na nasledovné témy:

1)	Lisabonská zmluva
2)	Sloboda, bezpečnosť a spravodlivosť 
3)	Politické implikácie vysokých cien potravín a ropy
4)	Ekonomické, sociálne a environmentálne otázky
5)	Západný Balkán
6)	Vonkajšie vzťahy 

Európska rada zhodnotí stav ratifikácie Lisabonskej zmluvy v členských krajinách Európskej únie. Zameria sa tiež na otázky jej implementácie, pričom príprava by mala byť ukončená počas francúzskeho predsedníctva do konca roka 2008.

Lídri EÚ ďalej prediskutujú aktuálne témy v oblasti slobody, bezpečnosti a spravodlivosti. Pôjde predovšetkým o migračnú politiku, činnosťou agentúry FRONTEX, rozšírenie schengenského priestoru, boj proti terorizmu a policajnú a justičnú spoluprácu v trestných veciach.

Hlavy štátov a predsedovia vlád sa budú na zasadnutí venovať komplexnej problematike vysokých cien potravín a ropy a ich vplyve na rozvojovú pomoc, obchodnú politiku, spoločnú poľnohospodársku politiku, energetiku a klimatické zmeny.

V rámci Lisabonskej stratégie sa Európska rada zameria predovšetkým na energetickú politiku a klimatické zmeny. 

Počas Európskej rady sa uskutoční zasadnutie Rady v zložení hláv štátov alebo predsedov vlád k návrhu Európskej komisie na vstup SR do eurozóny k 1. januáru 2009.

K západnému Balkánu Európska rada zhodnotí plnenie agendy zo Solúne a potvrdí záväzok deklarujúci európsku perspektívu krajín regiónu. Na základe návrhov Európskej komisie schváli iniciatívy Únie voči regiónu v politickej a ekonomickej oblasti. 

Vonkajšie vzťahy sa zamerajú na hodnotenie pokroku pri implementácii Miléniových cieľov rozvoja. Európska rada sa vyjadrí k nadchádzajúcemu summitu „Barcelonský proces: Únia pre Stredozemie“, ktorý sa uskutoční 13. júla 2008 v Paríži a bude sa tiež zaoberať  posilnením východnej dimenzie Európskej susedskej politiky. Ďalšie témy budú zaradené podľa aktuálnej medzinárodnej situácie.

Rokovaniu Európskej rady bude predchádzať tradičné úvodné vystúpenie predsedu Európskeho  parlamentu Hansa-Gerta Pötteringa. 

Návrh zloženia delegácie bol zostavený v spolupráci s Úradom vlády SR. Konečné zloženie určí predseda vlády SR.

Preprava členov delegácie bude zabezpečená leteckým špeciálom SR a pravidelnými leteckými linkami.